b'\n_START_ARTICLE_\nEsclavitud a l\'Imperi Otom\xc3\xa0\n_START_PARAGRAPH_\nL\'esclavitud a l\'Imperi Otom\xc3\xa0 era legal i era una part important de l\'economia i la societat de l\'Imperi Otom\xc3\xa0. Les principals fonts d\'esclaus eren captius de guerra i expedicions d\'esclavitzaci\xc3\xb3 organitzades a l\'\xc3\x80frica del Nord i de l\'Est, a l\'Europa Oriental, als Balcans i al Caucas. El preu de venda dels esclaus queia despr\xc3\xa9s de grans operacions militars. A Constantinoble (actual Istanbul), el centre administratiu i pol\xc3\xadtic de l\'Imperi, aproximadament un cinqu\xc3\xa8 de la poblaci\xc3\xb3 eren esclaus a data de 1609. Estad\xc3\xadstiques de les usances dels segles XVI i XVII suggereixen que la importaci\xc3\xb3 addicional d\'esclaus a Istanbul des del mar Negre podria haver arribat als 2,5 milions entre el 1450 i el 1700._NEWLINE_Fins i tot despr\xc3\xa9s de diverses mesures per prohibir l\'esclavitud a finals del segle XIX, la pr\xc3\xa0ctica va seguir pr\xc3\xa0cticament sense disminuir fins al segle XX. El 1908 encara es venien dones esclaves a l\'Imperi Otom\xc3\xa0. L\'esclavitud sexual era una part central del sistema d\'esclaus otom\xc3\xa0 al llarg de la hist\xc3\xb2ria de la instituci\xc3\xb3._NEWLINE_Un membre de la classe otomana d\'esclaus, anomenat kul en turc, podia arribar a tenir un estatus alt. Podien ocupar c\xc3\xa0rrecs com guardes de Harem o ser gen\xc3\xadssers, per\xc3\xb2 acostumaven a dedicar-se a la pol\xc3\xadtica. Molts oficials otomans eren propietaris d\'esclaus, tot i que el sult\xc3\xa0 era qui sempre en tenia m\xc3\xa9s. Entrenant esclaus com a oficials en escoles de palau com Enderun, els otomans van crear administradors amb molt coneixement del govern i amb lleialtat fan\xc3\xa0tica.\n_START_SECTION_\nEsclavitud otomana a l\'Europa Central i Oriental\n_START_PARAGRAPH_\nA trav\xc3\xa9s de la dev\xc5\x9firme, que connota "reclutament", "taxa de sang" o "recol\xc2\xb7lecta de nens", nois cristians dels Balcans i Anat\xc3\xb2lia eren trets de les seves cases i les seves fam\xc3\xadlies, es convertien a l\'Islam, s\'allistaven a la branca m\xc3\xa9s famosa del Kap\xc4\xb1kulu, els gen\xc3\xadssers, una classe especial de soldat de l\'ex\xc3\xa8rcit otom\xc3\xa0 que es va convertir en una facci\xc3\xb3 decisiva durant les invasions otomanes d\'Europa. La major part dels comandants militars de les forces militars, els administradors imperials i els dirigents de facto de l\'imperi, com Sokollu Mehmed Pasha, es reclutaven d\'aquesta manera. El 1609, les forces Kap\xc4\xb1kulu del sult\xc3\xa0 havia incrementat fins als 100.000, aproximadament._NEWLINE_L\'esclavitud dom\xc3\xa8stica no era tan comuna com l\'esclavitud militar. D\'una llista de propietats dels membres de la classe dirigent entre 1545 i 1659 guardada a Edirne es va extreure que les 93 propietats, 41 tenien esclaus. El nombre total d\'esclaus a les propietats era de 140; 54 eren dones i 86 eren mascles. 134 tenien noms musulmans, 5 no es definien i hi havia una dona cristiana. Alguns d\'aquests esclaus podrien haver treballat en granges. Aix\xc3\xad doncs, la classe dirigent era el principal grup que mantenia viu el mercat d\'esclaus a l\'Imperi Otom\xc3\xa0._NEWLINE_L\'esclavitud rural era un fenomen principalment end\xc3\xa8mic a la regi\xc3\xb3 del Caucas, que es va portar a Anat\xc3\xb2lia i Rum\xc3\xa8lia despr\xc3\xa9s de les migracions circassianes del 1864. Sovint emergien conflictes dins de les comunitats immigrants, i el govern otom\xc3\xa0 hi intervenia en moments concrets donant suport als esclaus._NEWLINE_El Khanat de Crimea va mantenir un comer\xc3\xa7 d\'esclaus massiu amb l\'Imperi Otom\xc3\xa0 i l\'Orient Mitj\xc3\xa0 com a m\xc3\xadnim fins a principis del segle XVIII. En una s\xc3\xa8rie d\'atacs d\'esclaus coneguts eufem\xc3\xadsticament com a "collita de l\'estepa", els t\xc3\xa0tars de Crimea van esclavitzar camperols eslaus orientals. La Confederaci\xc3\xb3 de Pol\xc3\xb2nia i Litu\xc3\xa0nia i R\xc3\xbassia van patir un seguit d\'invasions t\xc3\xa0tares que tenien com a objectiu el saqueig i la captura d\'esclaus al "jasyr". L\'\xc3\xa0rea fronterera amb el sud-est era en un estat de guerra semi-permanent fins al segle XVIII. S\'estima que fins al 75% de la poblaci\xc3\xb3 de Crimea consistia en esclaus o esclaus alliberats.\n_START_SECTION_\nPreus i impostos\n_START_PARAGRAPH_\nUn estudi del mercat d\'esclaus de la Creta otomana detalla els preus dels esclaus. Factors com l\'edat, el color de la pell i la virginitat, entre altres, tenien una influ\xc3\xa8ncia significativa en el preu dels esclaus. Els esclaus m\xc3\xa9s cars eren aquells d\'entre 10 i 35 anys, amb els preus m\xc3\xa9s elevats per dones europees verges de 13\xe2\x80\x9325 anys i nois adolescents. Els esclaus m\xc3\xa9s barats eren els subsaharians i aquells amb discapacitats. Els preus a Creta eren entre 65 i 150 "esedi guru\xc5\x9f" (vegeu kuru\xc5\x9f). Ara b\xc3\xa9, fins i tot aquells amb el preu m\xc3\xa9s baix nom\xc3\xa9s se\'ls podien permetre persones amb molts ingressos. Per exemple, el 1717 es va vendre un noi de 12 anys amb discapacitats mentals per 27 guru\xc5\x9f, una quantitat amb qu\xc3\xa8 el mateix any es podien comprar 462 quilograms de carn de xai, 933 quilograms de pa i 1.385 litres de llet. El 1671 es va vendre una esclava a Creta per 350 guru\xc5\x9f, quan el valor d\'una casa gran de dos pisos amb jard\xc3\xad a Khani\xc3\xa0 era de 300 guru\xc5\x9f. Amb la importaci\xc3\xb3 i la venda d\'esclaus s\'havien de pagar impostos; un d\'aquests era el "pen\xc3\xa7ik" o "pen\xc3\xa7-yek", que significava literalment "un cinqu\xc3\xa8". Aquesta tributaci\xc3\xb3 estava basada en els versos de l\'Alcor\xc3\xa0, segons el qual un cinqu\xc3\xa8 dels botins de la guerra pertanyien a D\xc3\xa9u, al Profeta i a la seva fam\xc3\xadlia, a orfes, a aquells que ho necessitessin i a viatgers. Els otomans probablement van comen\xc3\xa7ar a recaptar el pen\xc3\xa7ik en \xc3\xa8poca del sult\xc3\xa0 Murad I (1362\xe2\x80\x931389). Es recaptava tant en diners com en esp\xc3\xa8cies, que tamb\xc3\xa9 inclo\xc3\xafa els esclaus. Els impostos no es recollien de la mateixa manera en el cas de captius de guerra; en el seu cas, es donaven esclaus a soldats i oficials com a motivaci\xc3\xb3 per participar en la guerra._NEWLINE_La captura d\'esclaus fugats era feina dels "yavacis", uns professionals especials que pagaven un preu per cada informaci\xc3\xb3 que els arribava sobre els esclaus. Els yavacis carregaven els costos dels seus informants i altres despeses al propietari de l\'esclau fugat un cop retornat. Els esclaus tamb\xc3\xa9 es podien llogar, heretar, empenyorar, intercanviar o regalar.\n_START_SECTION_\nEsclaus a l\'Harem Imperial\n_START_PARAGRAPH_\nLes concubines del Soldanat Otom\xc3\xa0 eren principalment esclaves comprades. Les concubines del sult\xc3\xa0 generalment eren d\'origen cristi\xc3\xa0. La mare d\'un sult\xc3\xa0, tot i ser t\xc3\xa8cnicament una esclava, rebia el t\xc3\xadtol extremadament poder\xc3\xb3s de \'Valide sultan, que la feia pujar a l\'estatus de governant de l\'Imperi. Un exemple notable va ser K\xc3\xb6sem Sultan, filla d\'un sacerdot cristi\xc3\xa0 grec, que va dominar l\'Imperi Otom\xc3\xa0 durant les primeres d\xc3\xa8cades del segle XVII. Roxelana (tamb\xc3\xa9 coneguda com a H\xc3\xbcrrem Sultan), un altre exemple notable, era l\'esposa preferida de Solim\xc3\xa0 el Magn\xc3\xadfic._NEWLINE_Les concubines estaven protegides per eunucs esclavitzats, sovint de l\'\xc3\x80frica pagana. Els eunucs estaven encap\xc3\xa7alats pel Kizlar Agha ("agha de les noies [esclaves]"). Mentre que la llei isl\xc3\xa0mica prohibia l\'emasculaci\xc3\xb3 d\'un home, els cristians et\xc3\xadops no tenien compuncions; aix\xc3\xad, esclavitzaven i emasculaven els membres de territoris al sud i venien els eunucs resultants a la Porta otomana. L\'Esgl\xc3\xa9sia Ortodoxa Copta va participar extensivament en el comer\xc3\xa7 d\'esclaus eunucs. Els sacerdots coptes tallaven el penis i els testicles que rondaven els vuit anys en una operaci\xc3\xb3 de castraci\xc3\xb3._NEWLINE_Els nois eunucs es venien llavors a l\'Imperi Otom\xc3\xa0. La majoria dels eunucs otomans havien estat castrats pels coptes al monestir d\'Abou Gerbe al Mont Ghebel Eter. Els esclaus es prenien de la zona dels Grans Llacs de l\'\xc3\x80frica i d\'altres \xc3\xa0rees del Sudan com Darfur i Kordofan, i llavors es venien als clients d\'Egipte. Durant l\'operaci\xc3\xb3, els clergues coptes encadenaven els nois en taules despr\xc3\xa9s de tallar-los els \xc3\xb2rgans sexuals, els introdu\xc3\xafen cat\xc3\xa8ters de bamb\xc3\xba a la zona dels genitals i els submergien en sorra fins als seus colls. El percentatge de recuperacions era del 10 per cent. Els eunucs que en resultaven rebien molts beneficis econ\xc3\xb2mics, a difer\xc3\xa8ncia d\'altres regions.\n_START_SECTION_\nEsclavitud sexual\n_START_PARAGRAPH_\nLes tres races principals de femelles que es venien com a esclaves sexuals a l\'Imperi Otom\xc3\xa0 eren la circassiana, la siriana i la n\xc3\xbabia. Les noies circassianes es descriuen com de pell clara, i sovint eren esclavitzades pels t\xc3\xa0tars de Crimea, i posteriorment venudes als otomans. Eren les esclaves m\xc3\xa9s cares, arribant a les 500 lliures esterlines, i les m\xc3\xa9s populars entre els turcs. En segon lloc de popularitat hi havia les noies sirianes, d\'ulls, p\xc3\xa8l i pell lleugerament m\xc3\xa9s fosca, principalment de regions costaneres d\'Anat\xc3\xb2lia. El seu preu podia arribar a les 30 lliures esterlines. Les noies n\xc3\xbabies eren les m\xc3\xa9s barats i menys populars, amb un preu de 20 lliures esterlines._NEWLINE_Al llarg dels segles XVIII i XIX, l\'esclavitud sexual no nom\xc3\xa9s era central a la pr\xc3\xa0ctica otomana sin\xc3\xb3 que tamb\xc3\xa9 era un component important del govern imperial i de la reproducci\xc3\xb3 social de les elits. Nois dhimmi presos al dev\xc5\x9firme tamb\xc3\xa9 podien ser esclaus sexuals, tot i que generalment treballaven en llocs com cases de banys (hammam) i cases de caf\xc3\xa8. Eren tellaks (massatgistes), k\xc3\xb6\xc3\xa7eks (dansaires transvestits) o s\xc4\x81q\xc4\xabs (abocadors de vi) mentre eren joves i no tenien barba.\n_START_SECTION_\nDeclivi i abolici\xc3\xb3\n_START_PARAGRAPH_\nDespr\xc3\xa9s de la insist\xc3\xa8ncia de les pot\xc3\xa8ncies europees, l\'Imperi Otom\xc3\xa0 va comen\xc3\xa7ar, en el curs del segle XIX, a considerar seriosament la possibilitat d\'abolir l\'esclavitud. En aquest sentit, va ser fonamental la insist\xc3\xa8ncia amb qu\xc3\xa8 l\'Imperi Rus va defensar la causa dels cristians del Caucas, durant segles sotmesos a les incursions d\'otomans i t\xc3\xa0tars.'